‌ୟାମି ଗୌତମ‌  (ଜନ୍ମ: ୨୮ ନଭେମ୍ବର ୧୯୮୮) ଜଣେ ଭାରତୀୟ କଥାଚିତ୍ର ଅଭିନେତ୍ରୀ ଏବଂ ମଡେଲ  । ସେ ହିନ୍ଦୀ ଏବଂ ତେଲୁଗୁ କଥାଚିତ୍ରରେ ଅଭିନୟ କରନ୍ତି । ଏତଦ ବ୍ୟତୀତ ସେ ତାମିଲ, କନ୍ନଡ଼, ମାଲାୟଲମ୍ ଏବଂ ପଞ୍ଜାବୀ ଚଳଚ୍ଚିତ୍ରରେ ଅଭିନୟ କରିଛନ୍ତି । ଚଳଚ୍ଚିତ୍ରରେ ଅଭିନୟ ବ୍ୟତୀତ ସେ କିଛି ଜିନିଷ ପାଇଁ ମଧ୍ୟ ବିଜ୍ଞାପନରେ କାର୍ଯ୍ୟ କରିଛନ୍ତି । ୨୦୧୨ରେ ଅଭିନେତା ଆୟୁଷମାନ ଖୁରାନାଙ୍କ ପ୍ରଥମ ଚଳଚ୍ଚିତ୍ର ‌ବିକି ଡୋନର‌ରେ ୟାମି ମଧ୍ୟ ହିନ୍ଦୀ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ଏହା ପରେ ସେ ଆକ୍ସନ ଜାକ୍ସନ, ବଦଲାପୁର, ସନମ୍‌ ରେ, କାବିଲ୍ ଭଳି ହିନ୍ଦୀ କଥାଚିତ୍ରରେ ଅଭିନୟ କରିଛନ୍ତି । ପ୍ରାରମ୍ଭିକ ଜୀବନ ୟାମି ୨୮ ନଭେମ୍ବର ୧୯୮୮ରେ ହିମାଚଳ ପ୍ରଦେଶର ବିଳାସପୁରଠାରେ ଜନ୍ମଗ୍ରହଣ କରିଥିଲେ । ସେ ଜନ୍ମହେବା ପରେ ଚଣ୍ଡିଗଡ଼କୁ ସ୍ଥାନାନ୍ତରିତ ହୋଇଯାଇଥିଲେ । ତାଙ୍କ ବାପା ମୁକେଶ ଗୌତମ ଜଣେ ପଞ୍ଜାବୀ ଚଳଚ୍ଚିତ୍ର ନିର୍ଦ୍ଦେଶକ ଏବଂ ମାଆ ଅଞ୍ଜଳୀ ଗୋତମ । ୟାମିଙ୍କର ଜଣେ ଭଉଣୀ ମଧ୍ୟ ଅଛନ୍ତି, ‌ସୁରିଲୀ ଗୌତମ‌ ଯିଏକି ପଞ୍ଜାବୀ ଚଳଚ୍ଚିତ୍ର ‌ପାୱାର କଟ୍‌ ଜରିଆରେ ଅଭିନୟ ଜଗତରେ ପ୍ରବେଶ କରିଥିଲେ । ୟାମି ନିୟମିତ ବିଦ୍ୟାଳୟ ଶିକ୍ଷା ପରେ ଆଇନରେ ସ୍ନାତକ ହାସଲ କରିଥିଲେ । ସେ ଭାରତୀୟ ପ୍ରଶାସନିକ ସେବା  ରେ ଯୋଗ ଦେବାକୁ ଚାହୁଁଥିଲେ । ମାତ୍ର ୨୦ ବର୍ଷ ବୟସରେ ସେ ଅଭିନୟକୁ ତାଙ୍କର ପେଶା ଭାବରେ ବାଛିବାକୁ ନିଷ୍ପତ୍ତି ନେଇଥିଲେ । ସେତେବେଳେ ସେ ସ୍ନାତକ ହାସଲ ପାଇଁ ମହାବିଦ୍ୟାଳୟର ପ୍ରଥମ ବର୍ଷର ଛାତ୍ରୀ ଥିଲେ, ମାତ୍ର ଅଭିନୟରେ ଯୋଗ ଦେବା ପାଇଁ ସେ ମହାବିଦ୍ୟାଳୟ ତ୍ୟାଗ କରିଥିଲେ । ପରେ ସେ ମୁମ୍ବାଇର ଏକ ମହାବିଦ୍ୟାଳୟରେ ସ୍ନାତକ ପାଇଁ ଯୋଗ ଦେଇଥିଲେ । ଅଭିନୟ ଜୀବନ ଦୂରଦର୍ଶନ ୟାମି କୋଡ଼ିଏ ବର୍ଷ ବୟସରେ ଚଳଚ୍ଚିତ୍ରରେ ଅଭିନୟ ପାଇଁ ମୁମ୍ବାଇ ଯାଇଥିଲେ । ସେଠାରେ ସେ ଦୂରଦର୍ଶନରେ ଅଭିନୟ ଆରମ୍ଭ କରିଥିଲେ । ଅଭିନେତା ରାଜକୁମାର ଆର୍ଯ୍ୟନଙ୍କ ସ‌ହ ୟାମି ‌ଚାନ୍ଦ କେ ପାର୍ ଚଲୋ‌ ଧାରାବାହିକ ଜରିଆରେ ପ୍ରଥମ କରି ଅଭିନୟ ଆରମ୍ଭ କରିଥିଲେ । ପରେ ସେ କଲର୍ସ ଟିଭିରେ ପ୍ରସାରିତ ଧାରାବାହିକ ‌ୟେ ପ୍ୟାର୍ ନା ହୋଗା କମ୍‌ ଧାରାବାହିକରେ ଅଭିନୟ କରିଥିଲେ । ପରେ ସେ ଦୂରଦର୍ଶନ କାର୍ଯ୍ୟକ୍ରମ ‌ମିଠି ଚୋରୀ ନଂ ୧‌ ଏବଂ ‌କିଚେନ ଚମ୍ପିଆନ-୧‌ ଆଦିରେ ଯୋଗଦାନ କରିଥିଲେ । କଥାଚିତ୍ର ୟାମି ୨୦୦୯ରେ ଏକ କନ୍ନଡ଼ ଚଳଚ୍ଚିତ୍ର ‌ଉଲ୍ଲାସ ଉତ୍ସାହ ଜରିଆରେ‌ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ଏହି ଚଳଚ୍ଚିତ୍ରଟି ବ୍ୟବସାୟିକ ସଫଳ ହୋଇନଥିଲେ ମଧ୍ୟ ୟାମିଙ୍କ ଅଭିନୟକୁ ସଭିଏଁ ପସନ୍ଦ କରିଥିଲେ । ଏହାପରେ ସେ ୨୦୧୧ରେ ପଞ୍ଜାବୀ ଚଳଚ୍ଚିତ୍ର ‌ଏକ ନୁର୍‌ ଜରିଆରେ ପଞ୍ଜାବୀ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ଏବଂ ତେଲୁଗୁ ଚଳଚ୍ଚିତ୍ର ‌ନୁଭିଲ୍ଲା‌ ଜରିଆରେ ତେଲୁଗୁ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ୨୦୧୨ ହିନ୍ଦୀ କଥାଚିତ୍ର ‌ବିକି ଡୋନର‌ ଜରିଆରେ ୟାମି ଅଭିନେତା ଆୟୁଷମାନ ଖୁରାନାଙ୍କ ସ‌ହ ହିନ୍ଦୀ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ଏହି ଚଳଚ୍ଚିତ୍ରଟି ବ୍ୟବସାୟିକ ସଫଳ ହେବା ସ‌ହ ୟାମିଙ୍କ ଅଭିନୟକୁ ସମୀକ୍ଷକମାନେ ପସନ୍ଦ କରିଥିଲେ । ୨୦୧୨ରେ ୟାମି ମାଲାୟଲମ୍ କଥାଚିତ୍ର ‌ହିରୋ‌ ଜରିଆରେ ମାଲାୟଲମ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ୨୦୧୩ରେ ୟାମି ‌ଗୌରବମ୍‌ କଥାଚିତ୍ର ଜରିଆରେ ତାମିଲ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ଏହି ଚଳଚ୍ଚିତ୍ରଟି ଉଭୟ ତେଲୁଗୁ ଏବଂ ତାମିଲ ଭାଷାରେ ମୁକ୍ତିଲାଭ କରିଥିଲା । ୨୦୧୪ରେ ୟାମି ଅଭିନେତା ଅଜୟ ଦେବଗନଙ୍କ ସ‌ହ ହିନ୍ଦୀ କଥାଚିତ୍ର ‌ଆକ୍ସନ ଜାକ୍ସନ‌ ଏବଂ ‌ଟୋଟାଲ ସିୟାପ୍ପା‌ରେ ଅଭିନୟ କରିଥିଲେ । ୨୦୧୫ରେ ସେ ଅଭିନେତା ବରୁଣ ଧବନଙ୍କ ସ‌ହ ‌ବଦ୍‌ଲାପୁର‌ ଚଳଚ୍ଚିତ୍ରରେ ଅଭିନୟ କରିଥିଲେ । ପରେ ପରେ ୨୦୧୬ରେ ୟାମିଙ୍କ ଅଭିନୀତ ହିନ୍ଦୀ ଚଳଚ୍ଚିତ୍ର ‌ସନମ୍ ରେ‌ ଏବଂ ୨୦୧୭ରେ ଅଭିନେତା ହ୍ରିତିକ ରୋଶନଙ୍କ ‌କାବୀଲ୍‌ ବ୍ୟବସାୟିକ ସଫଳ ହେବା ସ‌ହ ୟାମିଙ୍କୁ ପ୍ରସିଦ୍ଧିଲାଭ କରାଇଥିଲା । ୨୦୧୫ରେ ୟାମି ତେଲୁଗୁ ଚଳଚ୍ଚିତ୍ର ‌କୋରିଅର୍ ବୟ୍ କଲ୍ୟାଣ‌ରେ ଅଭିନେତା ନିତୀନଙ୍କ ସ‌ହ ସଫଳ ହୋଇଥିଲା । ୨୦୧୬ରେ ୟାମିଙ୍କ ଅନ୍ୟ ଏକ ହିନ୍ଦୀ କଥାଚିତ୍ର ‌ୟୁନୁନିୟାତ୍‌ ମୁକ୍ତିଲାଭ କରିଥିଲା । ଅକ୍ଟୋବର ୨୦୧୬ରେ ନିର୍ଦ୍ଦେଶକ ରାମ ଗୋପାଳ ବର୍ମାଙ୍କ ‌ସରକାର‌ ଚଳଚ୍ଚିତ୍ରର ୩ୟ ଭାଗ ସରକାର-୩ ପାଇଁ ୟାମିଙ୍କ ସ‌ହ ଚୁକ୍ତି କରିଥିଲେ । ବିଜ୍ଞାପନ ୟାମି ‌ଫେୟାର ଆଣ୍ଡ ଲଭ୍‌ଲି‌, ‌ 'କର୍ଣ୍ଣେଟୋ ଆଇସ୍ ‌କ୍ରିମ୍‌, ‌ସାମସଙ୍ଗ ମୋବାଇଲ‌, ‌ଚେଭ୍ରୋଲେଟ୍‌ ଭଳି ଜିନିଷର ବିଜ୍ଞାପନରେ ଅଭିନୟ କରିଥିଲେ ।